Tim ta' 28 ċiklist flimkien ma' tliet voluntiera telqu lejn il-Kroazja biex jaqdfu għal 1100 kilometru fuq sebat ijiem biex jgħinu ssir aktar riċerka fil-kanċer tat-tfal. It-tim ta' ċiklisti ta' ALIVE bdew din l-isfida l-Ġimgħa 8 ta' Lulju mill-Kroazja b'telgħa għolja ta' kważi 14,000 metru, u se jaqdfu sal-Vatikan f'Ruma. Matul l-isfida, iċ-ċiklisti seż jagħddu minn tmint ibliet, fosthom, Ljulbjana (is-Slovenja), Mofalcone (l-Italja) u Montefiascone (l-Italja). Għar-raba' sena dawn iċ-ċiklisti ta' ALIVE qed jiġbru fondi għall-proġett ta' riċerka speċjalizzata fil-kanċer tat-tfal li ssir fl-Università ta' Malta u li qed tkun faċilitata permezz tal-Fond għar-Riċerka tal-Università (RIDT). Re/Max – ALIVE Cycling Challenge for Cancer hi sponsorjata minn Re/Max u Friends Foundation, kif ukoll kien hemm għajnuna minn diversi kumpaniji, fosthom Garmin, Wurth, TumInvest u Pro Action, u sostnuta minn Impressions Ltd, SIS, Wheel Wizard, Danusan, Air Malta, Express Trailer, KPMG, Falzon Group, UVIA, Dolmen Hotel, Greens Supermarket u Malta Police Force. Wieħed jista' jkun jaf fejn waslu dawn iċ-ċiklisti ta' ALIVE minn fuq il-sit elettroniku tagħhom: www.alivecharity.com, taħt it-titlu Live Tracking. Aktar informazzjoni u aġġornamenti, jistgħu jinkisbu mill-paġna ta' Facebook. Għajnuna dejjem hemm bżonn għar-riċerka fil-kanċer tat-tfal li qed issir fl-Università ta' Malta. Għalhekk, waqt li dawk iċ-ċiklisti għaddejjin b'din l-isfida tagħhom, għinna nkabbru l-fondi tagħna billi tibgħat SMS fuq 5061 8081 għal donazzjoni ta' €4.66; 50618913 għal donazzjoni ta' €6.99; u 50619208 għal donazzjoni ta' €11.65, jew inkella tista' tagħti d-donazzjoni tiegħek online fuq www.alivecharity.com